khistorydata/jeongjo-sjw-relations huggingface dataset:
정조 16년
刑曹啓目全羅監營陪持色吏金聖欽原情云云待明朝嚴刑究覈期於輸情照法嚴勘何如判付啓更爲嚴杖究問歸一回啓爲良如敎
정조 16년
戶曹判書趙鼎鎭疏曰伏以流虹之慶節纔過如川之景福滋至退自起居之班益切岡陵之祝仍伏念蹕路㨔頓聖體勞動行殿承候臣子常禮而緣臣懶慢自犯虧分之罪譴罷薄罰亦未多日敍命特下前職還仍衣襨陪進事在莫重庭班趨參急於伸分章皇肅命惶恧靡措又況同罪諸人被勘解職擧皆差代而臣獨冒受誤恩復叨前銜循省悚蹙尤復如何且臣迂疎鈍劣憒憒不事事之實淵鑑之所悉燭重以十年貞疾轉就難醫莫重財賦之任不惟人不近似亦知病難堪當微分祗思殫竭拱辭亦涉惶猥不量而冒入匪據而苟蹲居然爲數十朔而曲荷庇覆尙逭罪戾絲毫無補辜負實多顧今年事告歉國計不敷以臣疾𧏮以臣昏節省彌綸不啻聾瞽之視聽區區必辭之情寤寐怵惕如縛求解乃因闕禮之罪得解匪分之職兢惶之中還以釋負爲幸不意乍罷旋授之命遽及已試蔑效之身以我聖上則哲之明奚取於臣而重任之久畀匪人乃至於此臣於是愕眙失圖不知所處至於目下自訟之端還屬例讓有不暇縷縷煩引玆敢冒控文字略暴肝膈伏乞聖慈天地父母特念重務之不可久縻曲察微懇之在所必遞亟命鐫改職名以安私分仍治瀆擾之罪以肅朝綱不勝幸甚答曰省疏具悉卿其勿辭行公
정조 16년
左承旨李義鳳疏曰伏以臣日昨僚員以尹永僖討罪事言及於臣臣於討罪豈敢後人而臣於日前捧納執義宋翼孝疏伏承未安之敎又於筵席又伏聞膈候往來之敎伏不勝憂慮煎悶之至以此時瀆擾聖聽持難矣今曉赴朝房則右承旨洪義榮左副承旨金孝建請罪同副承旨朴奎淳要臣聯名臣職次旣居兩承宣之右若或陳疏則臣當爲首其文當自臣出而直書疏本使之列名此莫非臣平日見輕僚員之致臣何可一刻晏然於職次乎玆敢據實陳章徑出禁扃伏乞聖明亟削臣職以靖私義不勝幸甚
정조 16년
右副承旨李益運疏曰伏以臣卽伏見諸僚以朴奎淳論列事到院之疏臣不勝瞿然慙恧之至右承旨洪義榮右副承旨金孝建則在家而聯名自引都承旨洪明浩則見其疏而陳章徑出隨參與否惟在臣見之如何而同在一院初無往復與聞之事此不以同僚待之也見輕僚席已無餘地以此情踪有不敢冒據職次忙陳短章徑出禁扃伏乞聖慈俯垂諒察亟遞臣職以靖私義仍治臣擅離之罪以肅朝綱千萬幸甚
정조 16년
以左承旨李義鳳右副承旨李益運上疏傳于李秉鼎曰還給與諸承旨牌招
정조 16년
正言尹悌東疏曰伏以臣於臺職豈有一分堪承之望而前後冒叨怵畏義分不敢辭巽輒卽承膺而未嘗出一言論一事以效涓埃之報居常愧懼若隕淵谷日前除旨忽下於母病危綴之中末由趨承敢違召命恭俟譴何罰止例推以惶以感歷日靡措在臣常分固當竭蹶之不暇而第臣八耋母病一向危篤氣息奄奄刀圭無效目下情理寶無頃刻離捨之勢玆敢隨牌陳章仰首呼籲於孝理之下伏乞聖慈俯垂鑑諒特賜鐫免以便救護不勝幸甚臣於請護之章不宜贅他而事在目下不容泯默略此附陳焉惟我殿下聖學高明化理嵬蕩凡於施措之間克盡涵育之工一政一令無不順天理合人心而竊覸近日處分反欠和平多有過中之擧臣愚死罪竊爲殿下惜之也噫驥賊之逆關係何如也凡係此賊之黨與者必明目張膽痛斥而嚴討之然後人可以爲人國可以爲國此箇義理可謂撐天地亘萬古而今番尹永僖之自竄而放自放而敍此何事也此何擧也前席提奏顯有營護之意而殿下因此而特放之諸臣爭執亶出匡救之忱而殿下因此而特放之一轉再轉而干犯至重者夬脫罪累之籍爭難盡職者荐被斥逐之罰景色愁沮聽聞駭惑至於朝著之上玩揭轉甚含默爲事收敍之命已歷多日而未聞有碎首力爭之論遂使莫嚴之義理駸駸然將至湮晦而後已思之及此寧不大可寒心哉夫淸官方重公器卽我殿下御極後一副當規模而中批之命忽出意外臺閣之抗論承宣之覆難儘是淸朝之美事而或黜補之或譴罷之辭敎失平威罰過當至於名以外補實爲陞擢者豈不有欠於大聖人中和之德乎伏願聖上淵然深思竝收近日諸臣處分亟命還收以光聖德明正永僖之罪以嚴隄防焉臣於治疏將上之際卽伏聞兩承宣聯疏入啓而至有還給之命臣於是實不勝憂慨之至原疏雖未及得見而槪聞同副承旨朴奎淳右袒尹永僖院中稠坐至謂以永僖才諝相貌決非久枳之人旣奬詡之又愛惜之甘心爲永僖之血黨死友公肆悖言不少顧忌傍觀髮豎僚席若浼如許黨惡縱恣之類不可一刻置之於簪紳之列臣謂朴奎淳爲先施以屛裔之典兩承宣聯疏還給者亦卽反汗千萬幸甚喉院聯疏卽是公共之義則孰有參差之論而卽聞今番聯疏之時僚議携貳末梢陳章只是兩承宣而已噫此何等關係此何等義理而俯仰顧畏必欲謀免者抑何意思事之駭惋莫此爲甚有情勢外不參諸承宣一竝施以譴削之典斷不可已也
정조 16년
以正言尹悌東上疏傳于洪彦喆曰除非大關係則名以臺疏則不必續續設禁故近頗任之此輩跳踉果紛然矣然別般嚴處反有怒蠅拔劍之歎一味任他亦屬國綱自今日以前屬之昧爽此後左袒尹永僖右袒尹永僖者竝嚴禁所謂中批云云之說雖不指斥姓名亦可謂訖可休而亦以不治治之意爲先嚴禁紛拿
정조 16년
壬子九月二十四日未時上御重熙堂假承旨入侍時假承旨鄭元大記事官李海淸記注官承膺祚記事官林景鎭以次進伏訖上曰何時有入侍之命而今始入來極爲駭然矣仍命書傳敎曰假承鄭元大汰去北所衛將假承旨差下又命書傳敎曰正言前望單子入之待下批牌招命退承史以次退出
정조 16년
行都承旨朴祐源未肅拜行左承旨李集斗坐右承旨林濟遠在外左副承旨尹履相坐右副承旨申獻朝坐直同副承旨徐有秉坐直注書徐有聞仕李海淸仕直事變假注書安廷善仕
정조 16년
李集斗以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
徐有秉啓曰大司憲執義未差掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
申獻朝啓曰明日常參經筵取稟傳曰停
정조 16년
李集斗啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 16년
李集斗啓曰同副承旨洪彦喆上疏以亟勘臣罪爲辭而有所請依施之批矣何傳旨捧入乎敢稟傳曰以大明律違令條首大文捧傳旨
정조 16년
傳于申獻朝曰左副承旨右副承旨入侍
정조 16년
傳于申獻朝曰奉命在外承旨竝許遞
정조 16년
吏批有政判書李文源受由參判未差參議申耆進行左承旨李祖承進啓曰判書李文源受由參判未差小臣獨政未安何以爲之敢稟傳曰只出緊任以朴祐源林濟遠徐有秉爲承旨鄭存中爲大司憲鄭澤孚爲執義權中憲爲正言鄭萬始爲副應敎金祖淳爲校理李錫夏爲副校理申大尹爲副修撰李在學爲左尹崔鎭夏爲兵曹正郞趙儀逵尹行醇爲司僕主簿李殷模爲應敎宋民載爲修撰
정조 16년
兵批判書李秉模病參判金履禧病參議兪漢謨病參知李喆模入直進右副承旨申獻朝進副護軍李得濟宋翼孝副司直李秉鼎洪明浩李洪載李義鳳洪義榮安廷玹李益運金孝建副司果尹悌東竝單付
정조 16년
李集斗啓曰新除授承旨林濟遠徐有秉卽爲牌招何如傳曰允
정조 16년
申獻朝啓曰合辭方張之時兩司無詣臺之員事甚未安今日政新除授兩司諸臺竝待下批牌招何如傳曰允
정조 16년
以副修撰望筒傳于李集斗曰政官推考更爲差出
정조 16년
以兵曹郞廳高宅謙監軍單子傳于李集斗曰在京者一爲之後自再叨皆謀避甚至昨日成德雨等擧措而極矣此人是誰之孫比京居規避之類赫閥豈不百勝乎以此人修撰見窠除授牌招會坐
정조 16년
以修撰高宅謙牌不進罷職傳旨傳于李集斗曰副學之後辭巽於修撰乎欲除者久矣適因乏人有此特除則焉敢違牌乎只推更卽牌招入直
정조 16년
兵曹口傳政事副司果金達淳洪秀晩竝單付
정조 16년
刑曹啓目粘連陪持金聖欽等更招云云陪持色吏金聖欽嚴刑遠配燈燭色吏文道祥金禧大等竝照法嚴勘何如判付啓依允爲旀該吏各別嚴刑遠地充定官奴此後居間作奸之弊令道伯嚴禁今番雖無現發無論有犯無犯掖屬等有不卽推納之罪不可歇處一體重治爲旀此公事一件謄關該道俾有懲後之實效爲旀因此思之內醫院司饔院之討索諸道之弊日甚一日云藥房則首醫上掌務當隨現重繩㕑院則官吏亦當隨現嚴治自卿曹爲先嚴飭兩院因以近來新增之吐索廉査草記諸道一體關問爲良如敎
정조 16년
尹履相以戶曹言啓曰因故府使李章玉妻金氏上言兵曹判書李秉模擧條批旨內筵退後議于戶判贖還與給代間令戶曹從長草記稟處可也事命下故取見其擧條則以爲延祜宮封園前自本宮有助給之祭需而今無其路且其如干田土之在振威通津等地者盡數斥賣無以供祭需葺祠宇云其家形勢在宜當念而贖還土地旣是難繼之道劃送祭需亦有掣礙之端一時賙救又不足以資賴則有非自下擅便云矣本家貧窶之狀旣已登聞之後自朝家不可無軫念之道取考延祜宮封園後田結出稅文書則稅納之移屬本曹者數頗夥然就此中大米限二十石今年爲始題給以寓封園前自本宮助送祭需之義恐合事宜依此定式施行何如傳曰給米事體亦甚如何有土出稅條中令內需司量宜劃給待其奉祀孫祿仕還收事分付而奉祀孫成長後先令軍門付料肄射仍卽收用事一體分付兵曹可也
정조 16년
判府事朴宗岳箚曰伏以向來李家煥事誠是我殿下無前之過擧也臣於日前筵席非不欲略效匡救之忱而第臣與僚相情志自來不孚言議無以苟同積被齮齕厥惟久矣此所以只守三緘未發一言者也況又以使事所關仰陳數條而輒被面斥臣雖無似亦嘗備位三事則寮寀之間如是見輕莫非臣自反處也每一思惟冞切愧恧則凡係時政得失顧何敢開口容舌而目見聖上又有無前之過擧一向泯默則是負聖上也臣居僻聞晩不得其詳而雖以風傳言之誠不勝萬萬憂慨也噫嘻痛矣尹永僖之絶悖窮凶卽一逆驥之影子也凡有血氣之倫者莫不沬飮聲討觀於前後三司韋布之疏可知也噫彼朴奎淳者以何心腸綴拾營護之餘論肆發奬詡之凶言院中公座攘臂咆哮則在承宣若浼之義抗章討罪不欲與之比肩者人情天理之所不容已則我殿下不惟不賜允許乃反威脅之縛束之至使顚倒免冠於闕庭景色愁沮聽聞驚惑而末乃差下假承旨特除永僖以臺職旋以不書牌之記注遽下具枷杻囚南間之命此何事也此何擧也殿下一番過擧而有家煥事再番過擧而有永僖事家煥還收之請臺墨未乾永僖特除之旨傳敎遽降一有駁正之論輒加激成之擧家煥尙不可擬議況永僖則負犯何如關係何如而自補而配自配而放自放而敍自敍而又除職至使黨逆之賊遽置臺閣之班古今天下寧有是耶此箇義理若或玩揭則國不得爲國人不得爲人而亂臣賊子無所懲畏其將接跡而起矣且嚴禁之敎又何爲而下也懲討而嚴禁彈劾而嚴禁匡救而嚴禁則殿下將何以鎭世道而靖人心乎言之及此不勝懍然臣忠憤所激達宵繞壁玆構短箚冒昧瀆擾伏乞聖明穆然三思前後處分一竝還收以光聖德仍將逆驥之黨尹永僖亟允三司韋布之請附麗凶徒扶護跳踉之朴奎淳亦施當律以明將晦之大義焉取進止答曰省箚具悉卿懇予於四書最用工於中庸口耳之溫繹雖無裨於心身之工惟第二十章敬大臣之義竊有反復沈潛獨覺其無限旨味而所需用於日用者在此一句語大抵大臣尊然後朝廷尊焉大臣不親則百姓亦不親大臣之於有國其相關之緊重有如彼矣卿之今日箚辭雖不若堂錄後所陳其爲睽異則一也旣曰積被齮齕又曰輒被面斥此豈尊禮之說重待之道乎卿亦大臣彼兩相亦大臣而卿前日斥一在外之大臣今日侵一在京之大臣以大臣侵斥大臣殆不以爲難愼然者寧不慨惑之甚乎如是之際朝象果作何狀而能不有駭於瞻聆乎予所敬之者卿何忽諸予欲親之者卿何間焉至於箚中本事之涉禁煩縷猶屬次第件之次第件竝不允卿以今日此批反諸身猛惕有改無勉益懋寅協之工贊贊予保合太和之苦心至誠仍傳曰此批答遣史官傳諭
정조 16년
同副承旨洪彦喆疏曰伏以臣忝在下位凡係疏章之捧入惟在於該房而旣有嚴禁之敎則前都承旨上疏所當稟啓捧納而不此之爲徑先捧入至有此下吏科治之敎臣罪於是乎尤著矣玆敢忙陳短章徑出禁扃伏乞聖明亟勘臣罪以安私分不勝幸甚臣無任云云省疏具悉所請依施
정조 16년
壬子九月二十五日卯時上御誠正閣左副承旨入侍時左副承旨尹履相記事官徐有聞記注官承膺祚記事官林景鎭以次進伏訖上曰右副承旨入侍賤臣承命出傳右副承旨申獻朝追入進伏訖命書判府事朴宗岳箚批上曰旣有嚴禁之令則知申上疏何可捧入乎紀綱所在極爲駭然大臣疏箚特以敬禮之意不得不賜批此外諸臣章疏切勿捧入知申上疏呼望之院吏竝皆出付兵曹以爲嚴處來後則俾不犯科事分付可也獻朝等曰大臣箚語實是擧國公共之言也挽近以來隄防漸弛懲討不嚴將使撐天地亘萬古之大義理晦塞無餘天下寧有是耶臣等方顒望允兪於大臣箚批矣及承批旨大失所望又有知申疏還給院吏嚴治之命臣等抑塞罔措實欲無生伏願亟加三思特允國人之請焉語未畢上曰何敢如是煩達乎承旨遞差卽爲退出可也獻朝更爲起伏上曰焉敢一味煩聒乎卽速退出獻朝遂退出上命履相讀公事書判付訖上曰承旨雖有生疎之事翰林何敢笑之乎筵體不嚴莫此爲甚今日紀綱雖曰掃地渠何敢如是乎仍命書傳敎曰筵體不嚴莫甚翰林林景鎭所爲萬萬輕着承旨雖生疎渠焉敢竊笑乎當該翰林爲先刋削放逐楸鄕使之縮伏讀書今日內押付該邑後草記事分付京兆又命書傳敎曰昨今玉堂擧措萬萬駭然別無情勢深夜屢違召牌者此不過嫌於語默之際惟以規避爲事然則大臣議諡只使獨番一人擧行乎當該違牌玉堂竝永刋三司及內外官職之望筒未肅拜在外及受由人員竝許遞政官牌招開政以在京無故人差出待下批牌招察任命退承史以次退出
정조 16년
行都承旨朴祐源坐行左承旨李集斗坐右承旨未差左副承旨尹履相坐直右副承旨申獻朝坐同副承旨徐有秉坐直注書徐有聞仕李海淸仕直事變假注書安廷善仕
정조 16년
徐有秉啓曰大司憲鄭存中未肅拜執義鄭澤孚掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
申獻朝啓曰弘文館副修撰宋民載肅拜單子誤以宋翼孝書呈矇然捧納之後始乃覺得不察之失臣不勝悚惶今方改書入啓而當該玉堂不可無警推考警責何如傳曰事甚欠誠罷職
정조 16년
玉堂前望單子入之應敎鄭致淳校理林道浩副校理沈興永閔昌爀修撰李義駿副修撰金達淳尹致性落點
정조 16년
傳于朴祐源曰玉堂前望點下中解由勿拘罷散人敍用
정조 16년
申獻朝啓曰新除授右承旨林濟遠時在忠淸道扶餘地斯速乘馹上來事下諭何如傳曰許遞
정조 16년
申獻朝以弘文館言啓曰新除授校理林道浩時在全羅道龍潭地副校理閔昌爀時在黃海道靑丹道察訪任所經筵入番事緊請竝斯速乘馹上來事下諭傳曰依啓
정조 16년
朴祐源以吏曹言啓曰諸道尤甚邑之次邑守令上京者今日內下送後草記事命下矣受由上京守令寧越府使朴基正江西縣令洪就榮扶餘縣監朴齊家竝催促下送而洪州牧使李昌會古阜郡守趙觀鎭身病沈痼鴻山縣監洪樂正母病危劇竝不得下去云親病身病雖未知如何而特敎申飭之下不卽下去事體所在誠極未安本曹請推之外無他可施之罰何以爲之敢稟傳曰焉敢稱病極爲駭然待城門開下送後草記洪樂正旣云有親病如可强一體下送後草記可也
정조 16년
李集斗以戶曹言啓曰臣鼎鎭與正郞臣鄭東敎進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 16년
尹履相以禁衛營言啓曰本營新番江原道五哨軍兵點考則其中寧越軍二名俱以其弟代送莫重宿衛之軍若是疎虞者揆以事體萬萬驚駭該邑守令令本道指名現告拿問處之該道臣亦難免不能檢飭之失從重推考代送軍二名不可仍置還爲下送使之卽速改充定上送之意分付何如傳曰允過麥秋拿來可也
정조 16년
尹履相以禁衛營言啓曰來十月當七番中部右司屬江原道五哨軍兵逢點實數六百五十名已爲點閱整齊來十月初一日與內外各處入直將官軍兵依例替代後舊軍放送之意敢啓傳曰知道
정조 16년
尹履相以禁衛營言啓曰來十二月當八番中部後司屬江原道五哨軍兵來十一月二十五日京中逢點依例準二朔立番之意本道監司處預爲知委何如傳曰允
정조 16년
尹履相以御營廳言啓曰來朔本廳上番軍點考則新定軍之殘劣居多固已寒心而其中牙山軍宋判老味其父老除已伊代送李同之金其弟資保冬天代送權阿只其弟資保正玉代送洪得江其弟資保江伊代送天安軍尹泰金其子資保路赤代送徐有福其弟騎兵三卜代送木川軍尹好道其子資保泰山代送上番軍法意何等嚴重而代點之現捉若是夥然揆以重宿衛杜後弊之道萬萬驚駭當該三邑守令令本道指名現告拿問處之都會邑監點忠淸兵虞候李烷代點軍之矇未覺察新點軍之苟充點送俱涉駭然拿問重勘兵使崔景岳亦難免不能檢飭之失從重推考代送軍七名還爲下送令各該邑星火代定上送之意一體分付何如傳曰允守令待麥秋拿來都點之虞候所爲可駭汰去卿其拿致嚴棍以懲日後可也
정조 16년
尹履相以御營廳言啓曰本廳來十月十一月兩朔應立右部左司屬忠淸左道五哨軍兵六百四十五名已爲逢點整齊矣十月初一日與前司軍兵替代立番後舊軍放送之意敢啓傳曰知道
정조 16년
尹履相以御營廳言啓曰本廳來十二月癸丑正月兩朔應立右部中司屬忠淸左道五哨軍兵十一月二十五日京中逢點十二月初一日與左司軍兵當爲替代立番趁期調送事本道監兵使處依前知會之意敢啓傳曰知道
정조 16년
徐有秉以義禁府言啓曰藝文館檢閱林景鎭放逐楸鄕事承傳啓下矣林景鎭放逐楸鄕之意敢啓傳曰知道
정조 16년
李集斗以漢城府言啓曰傳曰筵體不嚴莫甚林景鎭所爲萬萬輕着承宣雖生疎渠焉敢竊笑乎當該翰林爲先刋削放逐楸鄕使之縮伏讀書今日內押付該邑後草記事命下矣依傳敎林景鎭京畿廣州草阜面保安驛里放逐之意敢啓傳曰知道
정조 16년
左議政蔡濟恭箚曰伏以臣得伏見原任相臣箚滿心慙恧置身無地念臣數年以來單居廟堂登筵而無與周旋遇事而無與商議前後所陳請日夕所冀望惟在於鼎足無闕金甌罔缺何幸則哲之明爰立有命國事於是乎有托臣身於是乎有隣爲公爲私忭幸俱切今者相臣之箚何爲而發也噫同朝之間雖庶僚如有互相齮齕則其惡德果何如也臣雖無狀職在具瞻豈忍萌齮齕僚相之心且齮齕人者率皆有爲而爲臣以左相齮齕右相有何利益於己而苦爲此庶僚所不爲之事乎至於無以苟同僚相之言實獲臣心雖以唐虞盛際言之稷契之言未嘗同也下而至漢唐宋蕭曹房杜韓富皆世所稱罕有之名相而入而告后出而謀國曰可曰否何嘗有如出一口之言議也故宋臣有言曰上殿不爲苟同下殿不失和氣僚相之不欲苟同旣有得於古人格言則臣之區區所望豈不在於不失和氣四字耶至若使事間偶陳迷見不過以臣之已試其人論其優劣而已豈料信口過去之言疑之以面斥也哉此莫非臣之言言顚錯事事儱侗以致僚相不少見諒靜言思之莫非臣罪尙何顔面更詣君父之前重據廊廟之席乎玆敢短箚呼籲伏乞聖慈亟遞臣職仍治臣罪以靖朝象以安賤分不勝幸甚取進止答曰省箚具悉卿懇昨日則判府以卿事引義今日則卿因判府言求免如是而朝象靖乎否乎如非判府之先着寧有卿對擧之擧此所以致慨於判府而略及提撕之語於伊批者卿亦益懋無勉之戒以追古人下殿不失和氣之厚俗是予所責勵於卿者卿須知此意安心視事仍傳曰此批答遣史官傳諭
정조 16년
壬子九月二十六日辰時上御熙政堂召對入侍時參贊官尹履相檢校直閣南公轍侍讀官金熙朝檢討官高宅謙記事官李海淸記注官李宗烈承膺祚以次進伏訖上曰以次進講可也熙朝進讀貞觀政要第三卷自貞觀七年太宗謂太子左庶子于志寧止裨益也進講宅謙自貞觀十八年太宗謂侍臣曰止可以自鑑進講上曰閣臣參贊官及史官以次進講可也公轍自貞觀七年太宗謂侍中魏徵止可得以言讀奏履相自軒分二十五子止豈徒言哉讀奏海淸自今錄自古帝王止立身之本進讀宗烈自貞觀十年止豈不具美也進講膺祚自且君子小人止愆過爾進讀訖上曰上下番各陳文義可也熙朝曰先知稼穡之艱難實爲帝王爲治之本太宗深知百姓之疾苦以致貞觀之治今我殿下以爲小民苦心至意夙夜憧憧或慮一夫一婦之不獲屢勤聖念靡不用極以接濟之方每勤飭諭於方伯臣不勝欽仰而第念生民休戚專係於守宰當此爲民念念之時孰不欲對揚而第守令如不得其人則難責其分憂伏願殿下另擇守令以責實效焉上曰所奏好矣宅謙曰從諫之則聖實爲嘉言良謨聖如高宗而猶有傅說之陳勉今我殿下以天縱之聖深軫爲治之道日夕孜孜靡不用極以臣拙訥之言何足揄揚其萬一而第伏念開言路三字爲今日之急務伏願殿下體念焉上曰所陳好矣閣臣及參贊官亦陳文義可也公轍等曰上下番旣已陳達臣等別無可達之辭矣上敎宅謙曰年今幾何宅謙曰六十一矣上曰副學之後爾初爲玉堂乎宅謙曰臣之七代祖爲湖堂矣上曰爾以忠臣之孫今日挾冊登筵誠貴矣宅謙曰臣以衰朽之賤品濫蒙擢拔之異渥猥叨淸顯獲登前席榮感之極不知所達矣命玉堂先退命書傳敎曰違牌玉堂中衆所共知有情勢人許遞在外者亦爲許遞未差之代前望單子入之待下批牌招擧行又命書傳敎曰文衡無諡有違文苑故事況多年賓客出入講席今於李領府議諡之時豈可一爲一否且況設置內閣也首拜者卽此大臣此重臣則尤豈可或爲或否乎故大提學黃景源一體議諡狀文今日內來呈事分付政府郞官待開門政官牌招開政差出又命書傳敎曰近日爲三南穡事民弊應在拿問之科者猶且屈法或降律以問備或退限以麥秋則尋常由行豈可任其去來乎令廟堂嚴三南道伯若有營賑處限畢賑雖稍實處限春初竝勿給暇亦令銓曹依此知悉此外諸道尤甚之次邑守令上京者今日下送皆令草記事分付命退承史以次退出
정조 16년
行都承旨朴祐源坐行左承旨李集斗坐右承旨未差左副承旨尹履相坐直右副承旨申獻朝坐直同副承旨未差注書徐有聞仕李海淸仕直事變假注書安廷善仕
정조 16년
申獻朝啓曰大司憲鄭存中未肅拜執義鄭澤孚掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
尹履相啓曰明日常參經筵取稟傳曰停
정조 16년
尹履相啓曰來初一日輪對日次矣敢稟傳曰爲之
정조 16년
李集斗啓曰御營大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 16년
傳于尹履相曰鄭萬始之前犯未勘昨夜擧措決非常性人所爲興陽縣限己身減死定配
정조 16년
傳于尹履相曰同副承旨遞差
정조 16년
以京畿監司徐鼎修狀啓災實分等馳啓令廟堂稟旨事傳于申獻朝曰依狀請施行事回諭
정조 16년
以全羅監司鄭民始狀啓災實分等馳啓令廟堂稟處事傳于尹履相曰狀請諸條俱甚精詳纖悉與分等依狀請施行而奴貢事比摠及米布代錢此兩件事先爲不待回啓俾各依所請施行事曾有特敎矣觀此狀辭此道未及聞知則他道可知必是其時承宣不能分明分付之致當該承旨及有司堂上中誤爲擧行者査出爲先從重推考奴貢之米布納自今以錢代納事分付停糴分數事係是創行之例令該道句管堂上待朝就議大臣論理草記
정조 16년
以平安監司洪良浩狀啓各邑年分災結摠數開錄令廟堂稟旨事傳于尹履相曰依狀請施行事回諭
정조 16년
以咸鏡監司金憙狀啓災實分等馳啓令廟堂稟旨事傳于尹履相曰依狀請施行事回諭
정조 16년
申獻朝以戶曹言啓曰時御所內各司依定式發遣本曹佐郞臣鄭昌耆與兵曹參知臣兪漢謨佐郞臣申光岳東所衛將臣郭海濟西所衛將臣鄭元赫南所衛將臣李彙北所衛將臣李長春眼同看審後有頉處別單書入而修改則擇日擧行何如傳曰允
정조 16년
行都承旨朴祐源坐行左承旨李集斗坐直右承旨未差左副承旨尹履相坐右副承旨申獻朝坐直同副承旨未差注書徐有聞仕李海淸差祭假注書李毅遠仕直事變假注書安廷善仕
정조 16년
藥房都提調臣洪樂性提調徐有隣副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道慈殿慈宮氣候一樣而昨夜酬應於一檢詳薦狀必聞知欲穩寢卿等不必入侍矣
정조 16년
尹履相以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
申獻朝啓曰大司憲鄭存中未肅拜執義鄭澤孚掌令趙彦喆姜世綸持平洪克浩李奭濟俱在外監察茶時之意敢啓傳曰知道
정조 16년
李集斗啓曰明日常參經筵取稟傳曰停
정조 16년
尹履相啓曰禁衛營將官來言今日本營軍兵日次私習云矣敢啓傳曰知道
정조 16년
以江原監司尹師國狀啓道內諸邑停糴分等馳啓事傳于申獻朝曰諸倅勤慢連遣潛往潛來之繡虎道內事情豈不領略乎潛令往來出於不露蹤不辱命之意自卿以下其敢忽諸至於杆城之民其間增戶爲幾戶益有來附之效耶卿之還朝遲速在杆民戶數之一依癸卯以前最多摠此意知悉淮陽增戶一款日昨亦有申飭此亦拔例招徠增戶至萬數內外後狀聞事回諭道臣道內守令如有不堪任難恤迎送者須卽狀聞遞罷事一體回諭
정조 16년
行都承旨朴祐源坐行左承旨李得濟未肅拜右承旨尹㬦未肅拜左副承旨尹履相坐直右副承旨徐榮輔坐直同副承旨金翰東未肅拜注書徐有聞仕直李海淸差祭假注書李毅遠仕事變假注書安廷善仕
정조 16년
尹履相啓曰大司憲鄭存中未肅拜執義鄭澤孚掌令趙彦哲姜世綸持平洪克浩李奭濟俱在外監察茶時之意敢啓傳曰不可不備員署經與諫院在外諸臺許遞今日政以在京無故人差出待下批牌招察任
정조 16년
傳于朴祐源曰輪對官後日次來待
정조 16년
傳于朴祐源曰左承旨馳詣宗廟景慕宮奉審摘奸以來
정조 16년
傳于朴祐源曰昨有處分之命則焉敢肅拜乎當該承旨申獻朝遞差
정조 16년
傳于徐榮輔曰承旨前望單子入之待下批牌招察任
정조 16년
承旨前望單子入之徐榮輔李益運落點
정조 16년
傳于朴祐源曰何時出牌致煩酬應牌去來遲滯承旨竝遞差
정조 16년
承旨前望單子入之金孝建金履禧李庚運落點
정조 16년
傳于朴祐源曰未肅拜承旨許遞與兵曹堂上未差之代前望單子入之待下批牌招推移入直
정조 16년
承旨前望單子入之李得濟金翰東尹㬦落點
정조 16년
兵曹堂上前望單子入之參判柳誼參議李益運落點
정조 16년
以承旨房望傳于尹履相曰仍
정조 16년
朴祐源啓曰諡號署經兩司當爲備員而諫院則大司諫李文會獻納尹羽烈疏批未下司諫尹行履正言嚴耆家在城外只有正言鄭毅祚一人無以備員擧行何以爲之敢稟傳曰竝許遞前望單子入之待下批牌招先擧行後謝恩
정조 16년
臺諫前望單子入之大司諫李集斗司諫鄭東觀獻納韓光植正言金熙朝落點
정조 16년
朴祐源以吏批言啓曰檢詳薦狀纔已啓下矣望筒當爲書入而其中鄭致淳李祉永方在罷散中何以爲之敢稟傳曰敍用
정조 16년
朴祐源以吏批言啓曰鄭致淳敍用事命下矣檢詳望當爲擬入而前任靈光郡守時解由方在未出中何以爲之敢稟傳曰勿拘
정조 16년
有政吏批判書李文源受由參判未差參議申耆進行都承旨朴祐源進啓曰判書李文源受由參判未差小臣獨政未安何以爲之敢稟傳曰只出緊任鄭致淳爲檢詳沈興永爲司成崔光烈爲靑丹察訪再政柳匡天爲執義鄭東觀爲司諫金禧燮李遇濟爲掌令朴吉源宋俊載爲持平洪秉臣玄重祚爲正言三政鄭東觀爲應敎
정조 16년
兵批判書李秉模進參判柳誼未肅拜參議兪漢模入直參知李益運未肅拜左副承旨尹履相進副護軍徐有秉李殷模副司直林濟遠李庚運洪彦喆金祖淳申馥李錫夏副司果申大尹尹致性僉知閔昌爀竝單付
정조 16년
傳于徐榮輔曰兵曹判書推考
정조 16년
三政鄭興僑玄鼎武宋楷鄭肯萊任世銓爲同知任世鎰尹在明安櫟金大甲爲僉知
정조 16년
朴祐源啓曰檢詳鄭致淳來詣闕外謂有拘忌終不入來何以爲之敢稟傳曰改差今日政差代
정조 16년
以議政府檢詳薦狀啓目傳于尹履相曰金祖淳南公轍彼此俱有難安之端又豈可以此侵夜酬應乎此兩人改付標事言于政府待啓目來到卽爲擬入待下批使之先參坐後謝恩事分付政廳
정조 16년
朴祐源以吏批言啓曰卽接奉常寺牒報則今此議諡時本寺正與弘文館同爲議諡而正李羽晉宗廟朔祭大祝進去無以備員開坐卽速變通云矣合諡時本寺正不可不備奉常正李羽晉今姑改差其代今日政差出何如傳曰允今日政以在京無故人差出待下批先進去後謝恩
정조 16년
以持平朴吉源牌不進罷職傳旨傳于徐榮輔曰只推更爲牌招
정조 16년
傳于尹履相曰在外臺諫許遞今日政差出
정조 16년
朴祐源以吏批言啓曰檢詳薦狀纔已啓下矣望筒當爲書入而其中韓光植方在罷散中何以爲之敢稟傳曰敍用
정조 16년
四政尹行履爲司諫朴孝成爲持平嚴耆鄭毅祚爲正言五政韓光植爲檢詳六政金孝眞爲奉常正
정조 16년
傳于朴祐源曰以敬大臣之意聞其家事勢須於今日下批然後可以及期云故不憚憊勞將至撤漏酬應而人定時除拜之檢詳奉常正至今不知去處尙不書入望筒所爲極爲駭然此亦國綱所關奉常正金孝眞檢詳韓光植竝施罷職之典事過後捧傳旨不飭承旨從重推考
정조 16년
傳于朴祐源曰奉常前正仍任
정조 16년
奉常正李羽晉仍任事承傳
정조 16년
七政李羽晉爲修撰申溆爲兵曹佐郞郭林福爲軍器主簿趙鎭井爲兵曹佐郞金祖淳爲掌樂正曺命業爲軍資正洪大協爲中學敎授申馥爲直講李奭濟爲吏曹佐郞贈兵曹判書諸沫爲忠毅臨難不忘國曰忠致果殺敵曰毅贈吏曹判書孔瑞麟爲文獻勤學好問曰文嚮忠內德曰獻卒禮曹判書李益炡爲靖簡寬平令終曰靖平易不訾曰簡贈吏曹判書黃景源爲文景勤學好問曰文由義而濟曰景卒議政府左議政李福源爲文靖勤學好問曰文寬樂令終曰靖卒吏曹判書趙榮國爲靖憲寬樂令終曰靖博問多能曰憲贈左贊成金俊龍爲忠襄臨難不忘國曰忠甲冑有勞曰襄
정조 16년
傳于朴祐源曰在外直講改差今日政差出
정조 16년
傳于尹履相曰故判書趙榮國卽曾經賓師也延諡日致祭事分付該曹獻官宣諡官兼進
정조 16년
朴祐源以吏曹言啓曰上京守令催促下送事草記批旨內焉敢稱病極爲駭然待城門開下送後草記洪樂正旣云有親病如可强一體下送後草記可也事命下矣洪州牧使李昌會古阜郡守趙觀鎭依下敎竝下去云而鴻山縣監洪樂正母病危劇旬日之內實無離捨强赴云矣敢啓傳曰鴻山改差口傳擇差古阜今聞以府院君祀事上來云宜有曲諒瓜亦近云遞付京職待窠陞遷其代口傳各別擇差竝令待下批當日下送可也
정조 16년
吏曹口傳政事洪元燮爲古阜郡守尹守翼爲鴻山縣監
정조 16년
朴祐源以吏批言啓曰洪州牧使李昌會下送後草記事命下矣李昌會處連爲催促則今方下去云矣敢啓傳曰下敎幾日尙今在京豈有如許紀綱乎朝筵始聞之使之斯速下去則今於門鑰已下之後始曰以下去草記者萬萬無嚴卽其地定配以謝洪州之民渠雖通政卽一蔭官則其爲駭然尤有甚於文侍從自卿曹刋渠名於承旨佐貳之望以懲日後雖以道伯言之以今民情穡事如洪州大邑無端曠官若此則小則囚家僮狀請催促大則論理罷拿可也一蔭倅有何可畏而此等事亦煩朝令如是而堂陛安得不日卑乎譴罷之典猶屬薄勘而爲民邑更欲使之自效忠淸監司李亨元爲先令該曹發緘取招以聞該牧使之代口傳各別擇差待下批當日辭朝可也
정조 16년
吏曹口傳政事李冕膺爲洪州牧使
정조 16년
尹履相以戶曹言啓曰時御所內各司看審執頉雨漏處修改吉日令日官推擇則來十月初六日卯時爲吉云以此日時擧行何如傳曰允
정조 16년
尹履相以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣樑上塗灰剝落東北邊瓦子間間脫落蠶壇碑閣庫庫雨漏東邊連含折傷南墻半間類圮追慕洞碑閣東邊防草間間脫落中門樑上塗灰剝落四面墻垣瓦子間間脫落淨業院碑閣女防草三張女瓦一張脫落流霞亭雨漏二庫女防草五張夫防草四張脫落東墻五間類圮千慕堂椽木八箇折傷萬懷堂雨漏二庫南墻五間頹圮四面墻垣瓦子間間脫落分付各該司使之卽速修改之意敢啓傳曰知道
정조 16년
徐榮輔以禮曹言啓曰全羅道觀察使封進來十月令宗廟薦新柚子乾杮子來初一日朔祭兼薦而景慕宮薦新柚子則例以慶尙道所封薦進而本道所封未及上來莫重薦享不可後時以全羅道觀察使加封柚子來初一日朔祭一體兼薦何如傳曰允
정조 16년
傳于徐榮輔曰兵曹判書從重推考
정조 16년
尹履相以兵曹言啓曰今日各處傳漏軍點考後進善門傳漏軍一名出去門外未及還入於門限之前云傳漏重地有此闕額者萬萬驚駭臣之矇不察飭不勝惶恐而該所衛將部將竝令該府拿問定罪當該軍士令攸司照法嚴繩何如傳曰允以夜禁事飭敎未過半日又以更漏事有此草記莫非判堂之怠忽而然判書李秉模爲先緘辭從重推考入直堂郞罷職分軍部將嚴棍汰去可也
정조 16년
以南所衛將李彙部將徐益修等拿問傳旨傳于徐榮輔曰衛將分揀部將決棍因此思之李彙之尙不調用極爲可駭當該判堂從重推考
정조 16년
徐榮輔以兵曹言啓曰依下敎今月十八日訓鍊都監巡邏校卒等捉來犯夜人故縱委折發問目嚴加査問問目內汝矣等以巡邏校卒雖曰無識當知巡邏之不可不至嚴雖以該大將言之亦當念念銘心常常董飭而逢着犯夜之人旣捉旋放之說及於聽聞汝矣等果於何日出巡逢着何許人於何處初則何以執捉末乃何爲而放送乎其間情狀無敢隱諱一一直告一牌牌將別武士鄭觀得二牌牌將別武士全德弘三牌牌將別武士趙萬郁四牌牌將別軍官韓守儉等所供內以爲今月十八日巡邏擧行而各其字內或捉犯夜良人一二名或捉三名呈課而已無執捉故放之事此外無他可達之辭云都巡牌將本廳軍官李顯忠權啓漢等所拱內以爲矣身等南北街路各牌牌將申飭而已無犯夜人逢着之事云各牌軍卒金鼎遇等四十七名所拱內以爲矣身等各牌巡邏軍各各行巡於街路坊曲略干名呈課外元無犯夜人故放之事云二牌軍士梁德寬所供內以爲矣身今月十八日夜發巡後行巡於鐵物橋南邊行廊後等處矣初更量到貫子洞近處則閭家門前有一姓名不知年少白衣人獨立於門外二人不着笠在於門內有所酬酢故執捉其門外人問其役名則以爲元無立役之處云故將欲捉去之際門內二人齊聲以爲此乃吾輩同僚明日擧動時將爲待令仍以勿爲捉去之意屢屢懇乞矣身心內此旣非各司吏隷則必是掖屬且傍無偕往之校卒雖爲放送似無他人知之故果爲故縱矣身之罪死無足惜云二牌牌將全德弘更招問目內汝矣牌卒梁德寬果於十八日夜錢物橋南邊貫子洞近處捉一白衣無夜標之人公然故放則汝矣身前招謂以元無故放之事云者豈不無嚴乎此必校卒同情故放之致其間情狀更爲直告所拱內牌將豈敢曰不知牌卒之事而牌將牌卒實無同往同來元不相離之事牌將所到處牌卒亦或不爲隨到牌卒所往處牌將亦或不爲隨往故梁德寬故縱之事全然不知今始聞渠言而知之矣身之罪節節遲晩無辭可達云矣夜巡申嚴苟究其由本兵及各該營將臣何敢一日放心而不能董飭致此牌卒故縱之擧驚駭之極不知攸措當該牌將全德弘牌卒梁德寬所當重棍後移法司照法勘處該將臣亦當論勘而旣有査問草記之命爲先捧供以入之意敢啓傳曰分等勘治後草記故縱人及齊聲兩人亦爲査出草記該將臣則卿當論罪而卿之不能常常檢飭之罪焉可免乎幺麽夜禁不卽令行禁止其所謂國綱將焉用之若無掖屬之自發自告何以査出故縱之徒乎如卿等者何裨於立綱守法乎卿則爲先越俸一等可也
정조 16년
尹履相以兵曹言啓曰訓局巡邏校卒等捧供本曹草記批旨內分等勘治後草記故縱人及齊聲兩人亦爲査出草記該將臣則卿當論罪而卿之不能常常檢飭之罪焉可免乎幺麽夜禁不卽令行禁止其所謂國綱將焉用之若無掖屬之自發自告何以査出故縱之徒乎如卿等者何裨於立綱守法乎卿則爲先越俸一等可也事命下矣當該牌將全德弘決棍十五度汰去邏卒梁德寬決棍二十度除案後移法司照律重勘故縱人及齊聲人捉來査問問目內汝矣等居在何洞而今月十八日夜與都監邏卒梁德寬有何詰難之事乎其中一人被捉於邏卒而二人從門內懇乞得放云其間事狀從實直告別監金胤脩所供內今月十八日爲見矣父往于分繕工前日暮後下來之際逢見所親人移時酬酢以値人定爲避犯夜急到貫子洞近處所親張榮孫家前則邏卒執捉故以爲鍾聲纔止此家又是當宿之家此與犯夜有異何必捉去放送爲好之意屢屢懇請則謂以事狀如此則果與犯夜稍異仍爲放送云張榮孫所供內矣身與妹夫金萬大十八日夜同在家中矣聞門外人聲開門見之則所親金胤脩被捉於邏卒相詰而邏卒問於矣等曰今此被捉者汝輩知之乎答曰果是同僚相親之間何必捉去放送爲好云云則果爲放送云矣邏卒故縱之罪固無可言而雖以金胤脩言之身係掖屬有此犯夜今雖日久似當施以犯夜之罪而旣有査出草記之命爲先捧供以入之意敢啓傳曰知道金胤脩之飭禁之下脫綱脫衣酗酒犯夜而邏騎不問行止惟意其可曰有紀綱乎皆是渠兄前掖隷所慫慂者云而取招之際行惡委折一未得情卿事駭然矣渠兄彦脩捉來嚴棍湖沿充軍嚴飭道伯若或逃躱當該鎭將卽其地充軍金彦脩亦爲嚴棍該營大將旣有此草記論罪之命則未免遺漏卿之事何如是節節顚錯乎卿則爲先推考可也
정조 16년
徐榮輔以備邊司言啓曰因全羅監司鄭民姶災實分等狀啓停糴分數事係是創行之例令該道句管堂上待朝就議大臣論理草記事命下矣依下敎就議于大臣則以爲面里分等之別無實效道臣論列亦有意見而至於停糴分數劃下一事自上特敎係是別恩自下創請不可輕許而道臣備悉道內物情至登條列狀聞則利害便否必有料量講究者亦難以無前例而一切防塞後雖不必爲例只於今年本道特爲許施以爲一委道臣管束守令量其緩急俾有實效之地石數多寡遠難料度而今年當捧乃是一百八萬石云限十分一許以十萬石劃定若其劃定數內外之若干石加減出入亦付道臣量宜擧行後待歲末狀聞爲宜云矣敢啓傳曰雖聞舊還徵捧之劃定石數而新還停退之請用此規者眼甚生然道伯必有的見廟堂亦不以爲不然一番試可不必靳持而俵結之懸空排比常所悶之況捧糴乎分數之於石數固知近於百步五十步所可念者後弊也就道內當捧條新還限十分一二從便停退而餘則還錄不足則加請事分付可也
정조 16년
徐榮輔以壯勇營言啓曰本營各等試射時將官將校軍兵等各技優等人姓名別單書入之意敢啓傳曰知道
정조 16년
徐榮輔以訓鍊都監言啓曰本局分授都城敦義門北邊體城七間許頹圮處今已畢築女墻仍爲始役把守軍兵撤罷之意敢啓傳曰知道
정조 16년
壬子九月二十九日巳時上御重熙堂右副承旨與有司堂上入侍時右副承旨徐榮輔記事官徐有聞記注官承膺祚李宗烈有司堂上徐有隣以次進伏訖上敎有隣曰湖西年分狀啓有司堂上持往大臣家問議稟處而必體朝家爲湖民憧憧之意務使一道之民快得安接之地可也有隣曰謹當仰體聖意俾盡對揚之道矣命榮輔讀公事書判付訖命退承史以次退出
정조 16년
行都承旨朴祐源內閣直行左承旨李得濟坐右承旨尹㬦坐直左副承旨尹履相坐右副承旨徐榮輔坐同副承旨金翰東坐直注書徐有聞仕李海淸病假注書李毅遠仕直事變假注書安廷善仕
정조 16년
尹㬦啓曰明日常參經筵取稟傳曰停
정조 16년
尹履相啓曰御營廳將官來言今日本營軍兵日次私習云矣敢啓傳曰知道
정조 16년
徐榮輔啓曰卒領府事李福源家遣承旨致祭事命下矣何承旨進去乎敢稟傳曰右承旨進去
정조 16년
傳于金翰東曰右副承旨入侍
정조 16년
朴祐源啓曰洪州牧使李冕膺除拜之後尙不入肅昨日守令催促下送之敎何等至嚴而如是遲滯極爲未安所當重勘而本院請推之外無他可施之罰何以爲之敢稟傳曰萬萬駭然改差令該曹勿拘文蔭口傳各別擇差待下批當日辭朝
정조 16년
吏曹口傳政事以鄭東愈爲洪州牧使尹龜東爲鴻山縣監
정조 16년
金翰東以吏曹言啓曰新除授鴻山縣監尹龜東呈狀內矣身老母今年八十有五法不當冒赴云矣親年七十者勿差三百里外遠邑守令載在法典依例改差何如傳曰允其代口傳差出可也
정조 16년
吏曹口傳政事以金思䄷爲鴻山縣監
정조 16년
尹履相以兵曹言啓曰以南所衛將部將拿處傳旨傳曰衛將分揀部將決棍因此思之李彙之尙不調用極爲可駭判堂從重推考事命下矣南所部將徐益修決棍十度之意敢啓傳曰知道
정조 16년
尹履相以兵曹言啓曰犯夜人金胤修査問草記批旨內知道金胤脩之飭禁之下脫網脫衣酗酒犯夜而邏騎不問行止惟意其可曰有紀綱乎皆是渠兄前掖隷所慫慂者云而取招之際所惡委折一未得情卿事駭然渠兄彦脩捉來嚴棍湖沿充軍嚴飭道伯若或逃躱當該鎭將卽其地充軍金胤脩亦爲嚴棍該營大將旣有此草記論罪之命則未免遺漏卿之事何如是節節顚錯乎卿等爲先推考可也事命下矣金彦脩嚴棍十五度後忠淸道舒川郡舒川浦充軍出付畿營定驛子押送謹以傳敎內辭意嚴飭該道金胤脩亦爲嚴棍十五度而該營大將徐有大爲先從重推考何如傳曰允
정조 16년
修撰高宅謙疏曰伏以節過虹流茀祿鼎至頌騰輝潤尺衣漸長蹈舞忻忭中外惟均仍伏念臣以草野疎賤濫蒙洪造猥廁從班于今七八年矣屢叨恩除輒積尸素之歎隨逐隊行曾蔑涓埃之報居常愧懼如集于木千萬夢想之外玉署新命遽降於待罪騎省之中以臣爲弘文館修撰繼又特敎鄭重天語溫諄提及先故字字恩言自顧螻蟻之賤何以得此於聖明臣手擎華誥口銜恩旨惝怳感激血淚被面莫省措躬之所也夫玉署華省也館職淸顯也出入乎經幄而有論思之責黼黻乎弘猷而掌啓沃之任苟非淹貫墳籍學足以備顧問博通古今才足以需世務則莫宜之居是故人才之薦最重是選掄揀之規莫嚴是圈雖經是圈而與是選者古之名碩擧皆逡巡謙挹退縮而不敢輕進蓋以其爲任之重而才具之難於稱塞也是豈如臣之愚陋疎賤者所可一毫彷彿也哉況中批之除自是罕有之擧誤恩之加實出常格之外拔之於尋常凡品之中遽然置諸千不近萬不似之淸官華銜人臣之以先蔭而荷寵光者世或有之而豈有如臣之濫叨者乎臣之本末長短百無可取而以其跡則江湖之鳧雁也以其姿則樗櫟之散材也科臼學習不過彖象之口讀癡騃儱侗未辨金銀之字義兼以蒲柳之質早成衰落筋力奔走殆無其望閑司漫曹尙云不稱見職淸要尤何可論百爾思量萬無堪承之勢無異强僬僥以千勻策蚊虻以負山今若徒藉先庥仰感恩造若固有之揚揚冒據則在臣身非不榮且華矣而其於玷名器而累聖簡何哉飭敎之下諡座有命怵畏義分冒沒趨承而因仍蹲冒斷無是理株守難變鐵限在前玆敢瀝血陳懇仰瀆崇聽伏願聖明察臣不稱之實矜臣難强之狀亟許鐫削臣所帶職名因命選部勿復檢擬於館官臣謹當歌詠聖恩沒齒田間而區區塵刹之報秪有隕結之忱臣於祈免之章非敢贅他而耿耿愚衷有難泯默略此附陳焉嗚呼國之本在民民之本在農農之本係於牛宰牛之禁專出於爲農民務本之義而法禁漸弛牛價日踊窮閻下戶有牛者九居其一蔀屋殘材無牛者十常八九犁飜之違時移秧之愆期愈往愈甚禁屠之令不可不申嚴也設以湖南一道言之列邑官府之間一年屠牛之數不知其幾千隻則他道推此可知矣牛之價寧不日漸騰踊而貧窮之民將何以有牛乎自今以後各別嚴禁於列邑官府每月朔望之外不得濫屠則一年之內必有顯效此是斷斷無疑之事也至若荒政之要無加於裕財糜穀之患莫大於釀戶大釀計以石小釀計以斗黃壚之肆費之以日夜靑帘之下洩之如尾閭酒之爲禁樂歲雖或可弛而年凶則最宜申嚴近因臺疏都下釀戶之禁亦旣令行而三南列邑尤不可無飭大釀小釀之異罪限日科治之條約操縱闊狹惟在法司勤慢之如何耳臣謂亟令廟堂嚴關行會於諸道牛酒兩禁各別申嚴俾期實效焉云云省疏具悉疏辭令廟堂稟處爾其勿辭察職
정조 16년
壬子十月初一日辰時上御重熙堂右副承旨與提調入侍時右副承旨徐榮輔記事官徐有聞記注官李宗烈承膺祚提調徐有隣以次進伏訖上敎有隣曰近日以三南民事夙宵憧憧不能暫弛藥院應供事體雖自別予豈慳惜不思所以爲衆民施惠之道耶諸凡三南應供之出於民者筵退後卿須謄出以入以待下敎可也有隣曰御供事體莫重莫大之中藥院封進尤爲重大不可以歉歲有所蠲減聖敎之下非不欽仰萬萬而臣則以爲常供不當闊狹云矣上曰民事爲重寢食不能自安苟利吾民常供何論耶有隣曰聖敎及此實爲感歎矣命榮輔書傳敎曰今予夙宵一心在於民事欲爲民事惟在擇守令近日酬應之不憚煩予意槪可知況此時守令瘝曠最可悶昨聞鴻山倅尙有實病强令下送是豈擇差之本意至於無端遞職亦非念其家惜其才之道鴻山縣監尹守翼遞付京職更令口傳差出待下批當日下送有隣曰今番陞戶領付差使員臨淄僉使崔誠道以臣句管本道依例來見而語及本鎭弊瘼聞之則本鎭虛留穀千餘石爲流來弊瘼而或捐廩自備或從長拮据幾盡充敎其中米條一百十石擧皆指徵無處尙未收殺云矣果如誠道之意則千餘石虛留之幾盡充數有足嘉尙而以今湖南沿邑民勢指徵無處百餘石米之隣族侵徵必多騷擾之慮且本道內數三鎭舊還纔蒙蕩減之恩而本鎭之見漏特緣於未之現發耳事實旣如此則合有一施之政臨淄鎭虛留舊還米一百十石依他鎭例蕩減似合事宜故敢此仰達矣上曰依爲之出擧條命退承史以次退出
정조 16년
行都承旨朴祐源坐行左承旨李得濟坐直右承旨尹㬦病左副承旨尹履相坐右副承旨徐榮輔坐同副承旨金翰東坐直注書徐有聞仕李海淸仕直事變假注書安廷善仕
정조 16년
李得濟以都摠府言啓曰今日入直內三廳武兼禁軍及軍兵等中日習射請出標信答曰知道
정조 16년
李得濟啓曰禁衛營將官來言今日本營軍兵日次私習云矣敢啓答曰知道
정조 16년
李得濟啓曰御營廳將官來言今日本廳軍兵日次私習云矣敢啓答曰知道
정조 16년
尹履相啓曰今日賓廳日次而大臣身病不得來會云矣敢啓傳曰知道
정조 16년
金翰東啓曰合辭方張之時兩司無詣臺之員事甚未安未肅拜人員竝卽牌招何如傳曰允
정조 16년
朴祐源啓曰右承旨尹㬦今日不爲仕進卽爲牌招何如傳曰允
정조 16년
金翰東啓曰備局有司堂上徐有隣李秉模刑曹判書沈頤之依下敎來待矣傳曰入侍
정조 16년
以右承旨尹㬦牌不進罷職傳旨傳于朴祐源曰只推
정조 16년
朴祐源啓曰吏曹郞廳來言前右議政金鍾秀今已終制置處政事取稟傳曰當日爲之
정조 16년
李得濟以吏批言啓曰前右議政金鍾秀在喪終制矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道
정조 16년
金翰東以兵批言啓曰前右議政金鍾秀在喪終制送西事命下矣當爲隨品置處而判中樞二窠他大臣今方見帶依例加設判中樞下批之意敢啓傳曰知道
정조 16년
有政吏批參議申耆進行都承旨朴祐源進啓曰判書李文源受由參判未差小臣獨政未安何以爲之敢稟傳曰只出緊任以洪秉益爲正言李遇濟爲副校理兼養賢主簿單朴師默
정조 16년
兵批判府事單金鍾秀副護軍鄭澤孚柳雲羽尹行履姜世綸趙彦哲副司直金履禧金孝建李冕膺李庚運李文會尹羽烈洪克浩宋俊載副司果權中憲申光河嚴耆玄重祚洪秉臣尹守翼竝單付同知單尹楗僉知單尹壽民慶來運吳應常
정조 16년
李得濟啓曰兵曹判書李秉模緘辭推考傳旨今方啓下矣憲府行公諸臺竝卽牌招以爲承受之地何如傳曰允
정조 16년
司憲府照目兵曹判書李秉模緘辭原情云云緘辭從重推考罪杖一百收贖公罪右律以施行是白乎矣係是二品上裁何如判付啓奉敎依此律施行爲良如敎
정조 16년
朴祐源以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 16년
朴祐源以吏曹言啓曰今此宗廟冬享大祭薦俎官例以戶曹參議塡差矣戶曹參議權恢受由在外今姑改差其代口傳備擬以入之意敢啓傳曰知道
정조 16년
吏曹口傳政事以申獻朝爲戶曹參議
정조 16년
朴祐源以吏曹言啓曰今此宗廟冬享大祭大祝以副司果宋俊載韓致應塡差矣俱以在京人稱在外誓戒迫頭終不受名帖不得已副司果尹悌東兵曹正郞洪大協更爲塡差而事體所在誠極未安本曹請推之外無他可施之罰何以爲之敢稟傳曰令該府拿問嚴査以奏可也
정조 16년
尹履相以兵曹言啓曰今九月二十八日各廳堂下武臣朔試射時都摠府都事金志和李得滿訓鍊院副正鄭宅昌主簿李偃宣傳官李應會內乘李海範武臣兼宣傳官尹範喆趙永祥韓德增部將崔擎柱等俱未滿四中各決棍十度武臣兼宣傳官李源亨訓鍊院參軍安興贊等連三次未滿四中都摠府經歷李昇普無分竝依定式汰去武臣兼宣傳官柳漢源柳葉箭一中片箭一中騎篘一中部將柳煒柳葉箭二中騎芻一中以矢數計之則雖未滿四中騎芻例有倍劃之規故依例安徐實病之類及呈辭受由人等退試次姑爲懸頉以入之意敢啓傳曰知道
정조 16년
尹履相以兵曹言啓曰前因本曹春等能麽兒考講時連四次不通人越俸事草記傳曰無勢之守門將獨四次居不其餘武弁講陣皆突誦乎兵判循例捧入草記殊極未安與入直該堂推考金成鉉越俸分揀此後兵判或間朔或間數朔抽栍試以已誦之陣三陣俱不者草記論責可也事命下矣今日抽栍試以已誦之陣則訓鍊院副正金益淳主簿金宗珣連三陣俱不令該府拿問處之何如傳曰何必拿處乎罰直本司陣上篇突誦後更試草記替直可也
정조 16년
尹履相以兵曹言啓曰本曹草記傳漏軍闕額該所衛將部將令該府拿問定罪事批旨內允以夜禁事飭敎未過半日又以更漏事草記莫非判堂怠忽而然判書李秉模爲先緘辭從重推考入直堂郞罷職分軍部將嚴棍汰去可也事命下矣依傳敎分軍部將尹之謙嚴棍十五度後汰去之意敢啓傳曰知道
정조 16년
李得濟以戶曹言啓曰慶熙宮差備內及內各司看審執頉雨漏處修改吉日令日官推擇則來十月初九日辰時爲吉云以此日時擧行何如傳曰允
정조 16년
李得濟以戶曹言啓曰各宮稅米必於九月內上納而如或未準納則當該守令拿問嚴勘事曾有定式矣各宮稅米中鴻山藍浦海南等三邑田稅米太及官稅尙不來納故問于舟橋司則俱是再運云晩時裝發之罪雖不擧論鴻山縣則六月望間裝發海南縣則八月初裝發而藍浦縣則七月望間裝發到洪州地觸風漂泊於古群山鎭船隻不至破傷穀物若干沾濕從便改色之意因邑報自監營粘移報來而竝計日字則其間足可來納而目今冬節已屆尙無聲息事極可駭上項三邑守令之過限不納違越定式之罪有難容貸令本道指名現告拿問嚴處何如傳曰舟橋司所屬船隻作弊藉勢之弊飭禁何如則又有此愆期不來作奸沈水之擧者此皆該司堂上不能嚴戢而然舟橋設司豈欲爲弊於民邑哉近來渠輩作奸若是此等之徒不用一切之法故無難屢犯當該堂上遞差以前堂上金文淳還差可以嚴治之類一竝査出嚴治該守令有犯無犯査問該道更爲草記宮納則以年來太解弛纔有飭敎雖有此草記此外稅穀大同米果無愆限之事乎限合氷前如有未輸守令無論尤甚邑與否該守令爲先拿致營門從重決杖後依事目拿問重勘可也
정조 16년
金翰東以刑曹言啓曰因兵曹啓辭門限前未入來之傳漏軍令攸司照法嚴繩事命下矣取考律文則大典通編用刑條有曰常時犯軍令死罪者杖九十依此律當該軍士玄福同決杖九十之意敢啓傳曰知道
정조 16년
金翰東以刑曹言啓曰因兵曹啓辭犯夜人故縱之巡卒梁德寬移法司照律重勘事命下矣取考律文則大明律犯夜條有曰犯夜故縱者杖一百依此律梁德寬決杖一百之意敢啓傳曰知道
정조 16년
金翰東以刑曹言啓曰因燈燭色及全羅道陪持色吏等究覈啓目判付內內醫院司饔院討索諸道之弊日甚一日云藥房則首醫上掌務廚院則官吏當隨現嚴治自卿曹爲先嚴飭兩院因以近來新增之討索廉査草記諸道一體關問事命下矣依下敎嚴飭於內醫院司饔院另加操切俾無冒犯之弊仍以兩院及他司下隷掖庭所屬新增討索之弊嚴査回移之意行會諸道又以此多般査問於兩院所屬則皆以爲人情名色一遵定例冊子別無新出者而內醫院則杮子柚子進上時嶺湖兩道有酒債若干錢及煙草笠帽等屑瑣之物而進上創始之初已有之云司饔院則湖南關東兩道有水剌間所屬處酒債若干錢屑越名色而俱是流來久遠之事實非近者新出之例云兩院下屬所告雖如此不可以其言取信待諸道回移憑考詳覈更爲稟處之意敢啓傳曰知道流來之物豈可減削乎此則竝置之近聞朔膳物膳進上時廚院下屬侵漁之弊褻慢之事可謂有辱朝廷雖不一一索諭後復有若此之弊則當該不能禁飭之郞廳令該府決杖禁錮五年斷不可已該堂亦難免重勘以此嚴飭可也
정조 16년
金翰東以義禁府言啓曰洪州前牧使李昌會卽其地定配以謝洪州之民事承傳啓下矣李昌會忠淸道洪州牧卽其地定配而以承傳內辭意具罪目依例發遣府書吏押送配所之意敢啓傳曰知道
정조 16년
金翰東以義禁府言啓曰副應敎鄭萬始興陽縣限己身減死定配事承傳啓下矣鄭萬始全羅道興陽縣限己身減死定配而以承傳內辭意具罪目依例發遣府羅將押送配所之意敢啓傳曰鄭萬始之至今特貸其死可謂失刑之失刑寬典之寬典卽念其先故之未及用也渠亦有耳必當得聞雖無於法之法一發典律便成金石固不敢違越且況修明之一端乎大抵行幸時飯果之禁何等除弊之善政而年前黔巖站摘奸後嚴飭之擧出於必欲信令之意則渠以軍門從事乃敢肆發悖口於衆軍之中入於摘奸之書啓故回路聚軍梁鐵坪仍欲回示軍中施以當律矣及其臨帳之後更思之小忍不至太失刑故竝與本罪而不爲提諭只行閱武之擧而還宮矣其後除郡亦出於孝理之政貪饕之狀入於繡行此則欲待此道伯遞來後行査矣至於日前擧措亦非常性者所爲曉前承牌自請開坐送言於政院非時微稟之人忽於翌晩抵死違牌僚員則席藁而渠獨在房鼾睡比之亂言前犯雖有輕重之別念舊亦有許多般渠果何人每每倖逭乎減死之配終涉太輕欲爲刑鞫情節小振頹綱故草記之數日留中者此也更又思之與年前卽爲處分有異又姑參酌依初下敎發配興陽聞是尤甚邑以道內稍實邑中更定配所卽爲押送若或防守不嚴任其放縱則當該道臣難免嶺海之律勿顧姓同之顔私恪守朝令事嚴飭分付該道臣飯果之禁胡大事也有此萬始之所爲以此草記批答揭板各軍門米布衙門此後違令者卿宰以下自有常刑莫敢犯科事嚴飭可也
정조 16년
禮曹啓目粘連抱川儒生許珩冒赴參榜査實狀啓判付內分付該曹詳考尹永儀趙萬元等例收議大臣指一回啓事判下矣謹依判付內辭意收議大臣上裁何如判付啓勿論五年雖五十年旣未準式則越法一也其在嚴科場杜後弊之道不可以登時拔榜稍異於尹永儀諸人仍置勿問之科該儒生許珩爲先照律遠配試場凡事入門官主之禁亂官次之入場而不察出榜而無言當該入門官李敏采令該府拿問處之禁亂官蔭官何足責也問名推考以科規言之坼券之後試所承旨持錄名冊進詣命官前考見然後呼榜卽不易之規也今番則承旨移拜臺職以代房擧行事勢似然雖不處分此後段以今番事詳載該曹謄錄該房故事俾無出榜後存拔之弊爲良如敎
정조 16년
壬子十月初二日申時上御重熙堂備局有司堂上刑曹判書入侍時行左承旨李得濟同副承旨金翰東記事官徐有聞記注官李宗烈承膺祚有司堂上徐有隣鄭昌順李秉模刑曹判書沈頤之以次進伏訖上敎頤之曰定配罪人多在於三南尤甚邑若不移配於稍實之邑則主客俱困其勢必至卿於筵退後詳細考閱可合移配者抄出付籤待明日持入以爲稟處可也有隣等曰此忠淸監司李亨元災實分等狀啓也平澤等十九邑置之尤甚公州等二十七邑置之之次沔川等八邑置之稍實面里亦爲分三等開錄于後仍以爲事目災五千五百結外一萬四千二百八十六結七十三負四束特令加劃後錄諸條竝請令廟堂稟旨分付矣其一舊還餉無論三等邑特令停退事也其一軍保米災年代捧已多前例尤甚之次邑尤甚之次面里及稍實邑尤甚面里尤甚邑稍實面里三軍門保米及樂工保米以錢代捧事也其一守摠兩營牙兵屯軍需保屯壯抄等納米尤甚之次邑尤甚之次面里及稍實邑尤甚面里尤甚邑稍實面里竝許以錢代捧事也其一拯劣米無論新舊條一竝停退事也其一新還上尤甚邑尤甚之次面里之次邑尤甚面里限三分一尤甚邑稍實面里之次邑之次面里稍實邑尤甚面里限四分一之次邑稍實面里限五分一稍實邑之次面里限六分一代捧事也其一庚戌貿米一萬石當此災年留作添糶上納一款待年豐擧行事也其一昨年被災之次田民之米布錢停捧者姑許限明秋停退事也其一癸未移轉江都米次次收捧徐待實數稍優後輸納事前已狀請蒙允今年亦爲依前擧行事也其一牙山唐津倉所屬七邑田稅大同裝載亦爲依前擧行事也其一安興餉米之分給泰安者姑許仍留該邑事也其一軍保歲抄漸次充定亦勿定限磨勘事也其一推奴懲債限明秋防塞事也其一定配罪人勿定配所於尤甚邑事也臣秉模依下敎問議于大臣則以爲分等依狀請施行災結昨年水災與今年大同小異而昨年結災只爲八千七百八十餘結今此事目災五千五百結外加請一萬四千八十餘結者太過加劃五千結以準一萬五百結之數恐合事宜軍保米樂工米以錢代捧事在民實惠莫大於此而各軍門事勢亦不可不念尤甚邑無論稍實之次面里竝許純錢之次邑只尤甚面里純錢稍實邑勿論似爲宜守摠兩營牙兵屯軍需保屯壯抄等納米事一依軍保米例以錢代捧似宜舊還停退事拯劣米停退事還穀代捧事庚戌貿米待年豐擧行事及昨年被災田民中身役米布錢停捧者之更許停退事癸米移轉江都未依前擧行事唐津倉所屬七邑大同米與該倉田稅裝載依例擧行事安興軍餉捧留泰安事軍保米歲抄磨勘亦勿定限事推奴懲債限明秋防塞事尤甚邑罪人勿定配所事竝依狀請施行爲宜云故敢此仰達矣上曰依爲之結災事懸空增削常以爲不可今番加請雖似夥多依其言竝付之道伯更令盡心排比無使一夫白徵而餘則狀請還錄事分付保米收米事在常年猶以民弊爲念況歉歲乎海西之純木固過矣湖西之代錢似當然此一款亦爲依狀請許施以年分狀啓中所請諸條觀之生處未熟受侮可慮益加振勵俾紓南顧之念事一體嚴飭分付因此思之以本道今年穡事歲末停糴在所不已與其臨歲混淆莫如預定分數卿等筵退後往復大臣問于道伯更爲指一草記稟處可也出擧條秉模曰臣向差毒縣所獻官見之則墻垣三門頹毁年久僅辨基址其在事面誠爲未安卽令戶曹仍舊修築而使龍虎營將校中解事者受來物力監董擧行十年內墻垣若有頹毁之弊則該校各別重勘日後修築亦依此爲之仍自本曹主管本所凡節永爲定式何如上曰依爲之出擧條命退諸臣以次退出
정조 16년
行都承旨朴祐源坐行左承旨李得濟坐右承旨尹㬦病左副承旨尹履相坐右副承旨徐榮輔坐直同副承旨金翰東坐直注書徐有聞仕直李海淸待命事變假注書安廷善仕
정조 16년
尹履相啓曰合辭方張之時兩司無詣臺之員事甚未安除傳旨未下外未肅拜人員竝卽牌招何如傳曰允
정조 16년
李得濟啓曰去夜議政府受誓戒史官李海淸摘奸時齋郞副司正金履載捧俎官尙衣別提宋啓來七祀齋郞司宰直長朴興緖初不來參致闕擧案莫重祭享誓戒之時有此闕漏之擧論其罪狀萬萬駭然所當重勘而本院請推之外無他可施之罰何以爲之敢稟傳曰萬萬駭然而稱托與該曹未及知委委折竝令該府拿問捧口招以聞可也
정조 16년
傳于金翰東曰慶尙左水使入侍
정조 16년
傳于徐榮輔曰提調入侍
정조 16년
備忘記慶尙左水使姜膺煥下直長弓一張長箭一部片箭一部筒兒一箇賜給
정조 16년
以右承旨尹㬦牌不進罷職傳旨傳于朴祐源曰只推待開門牌招
정조 16년
以正言洪秉益牌不進罷職傳旨傳于金翰東曰只推
정조 16년
金翰東啓曰大司憲鄭存中牌不進執義柳匡天持平朴孝成朴吉源呈辭掌令二員未差監察茶時之意敢啓傳曰知道
정조 16년
朴祐源啓曰吏曹郞廳來言臺諫有闕政事取稟傳曰當日爲之
정조 16년
朴祐源啓曰吏曹郞廳來言政事當日爲之事命下而判書李文源受由參判未差參議申耆方在禁推中不得擧行云何以爲之敢稟傳曰雖以事勢之不諒處分而更思以今規避之習不可過責銓堂禁推分揀牌招開政
정조 16년
有政吏批判書李文源受由參判未差參議申耆進行都承旨朴祐源進啓曰判書李文源受由參判未差小臣獨政未安何以爲之敢稟傳曰只出緊任鄭履玉申大龜爲掌令申大尹爲獻納李錫夏爲副校理李殷模爲修撰
정조 16년
兵批判書李秉模病參判洪明浩未肅拜參議李濟萬病參知李身晦入直進行左承旨李得濟進領府事單洪樂性
정조 16년
傳于徐榮輔曰孔氏之東來首居於水原地載在邑乘日前令道臣圖上形便矣見之果然奇異有闕里之祠焉有銀杏之樹焉有世居之裔焉又於距闕里數十里地有新建影堂云文獻公宣諡之後朝家崇報於孔族者宜有拔例之擧令道伯就其闕里舊址建一屋子妥安聖像在內閣之本而影堂本奉來同藏號曰闕里祠祠扁當書下春秋降香祝於地方官行祀祀品略倣尼城闕里祠例務從精約如是定式之後所謂新建之影堂不過邑儒私設者且況藏本同奉則材石亦當移彼建此豈敢私享乎至於守院之齋生以世居是里之孔氏爲之他儒則無敢混處俾禁爭端以此傳敎書揭講堂建閣妥像日字以今年內令禮曹卜吉擧行仍令廟堂知委該道
정조 16년
傳于李得濟曰有詢問事再明日次對進定於明日正使及譯院提調同爲入侍
정조 16년
以水原府使李敬懋狀啓禿城山城畢役後監董將校論賞一款令該曹稟處事傳于朴祐源曰城役之一新而告成於數朔之內極可幸也始役告由旣用古例完役亦當爲之令該曹卜日設行祭文當親撰獻官諸執事依初告由例監董中軍李漢興加資軍官及邑校賞加該吏帖加山城所重密邇於園寢又是庚辰駐宿之所也將臺卽鎭南樓而昔年登臨之所也今聞修葺當製下碑文原任閣臣中左相書進事分付畿營狀請諸條依施事回諭
정조 16년
以慶尙監司鄭大容狀啓本道尤甚邑及沿海邑所封物膳旣令停減令該曹稟旨事傳于朴祐源曰何必較挈於存減乎沿邑所封自當停免他戶邑應捧者亦勿封進以補賑資莫曰些略意在投醪此意知悉事回諭
정조 16년
尹履相以兵曹言啓曰去秋三朔能麽兒考講時都摠府都事李鴻德訓鍊院僉正權逴判官李得遠李喜大主簿曺允彦武臣兼宣傳官洪載權金永勉南弼壽李宜秀韓德增部將李邦鉉李彬郭道行守門將洪相五金光郁一次不通都摠府經歷李雲祜李尙岳都事李道善義禁府都事閔琇訓鍊院主簿李景佐武臣兼宣傳官崔一元金履德金尙裕部將柳煒守門將李賢運二次不通訓鍊院主簿李偃三次不通依定式竝從重推考都摠府都事金志和四次不通亦依定式越俸一等何如傳曰允越俸代決棍五度可也
정조 16년
尹履相以兵曹言啓曰本曹草記去秋三朔能麽兒考講時一次二次三次不通人竝從重推考四次不通人越俸一等事批旨內允越俸代決棍五度可也事命下矣依傳敎都摠都事金志和決棍五度之意敢啓傳曰知道
정조 16년
尹履相以備邊司言啓曰朝臣呈告之規若値大祭與陵幸試士迫近之時則喉院之不敢捧入法例卽然今以朝紙所出見之呈告入徹者頗多雖曰去月晦間所捧冬享在近攝儀未下之前豈可不遵法典任自捧入乎當該承旨從重推考此後則申明古規之意申飭政院何如傳曰允
정조 16년
金翰東以義禁府言啓曰鄭萬始興陽縣限己身減死定配草記批旨內道內稍實邑中更定配所事命下矣鄭萬始全羅道南平縣限己身減死定配而以傳敎內辭意具罪目卽爲發遣府羅將押送配所何如傳曰允
정조 16년
金翰東以義禁府言啓曰時囚罪人朴興緖口招草供判付內朴興緖之實病有無卿等當目覩如果然矣以實病人臨時塡差委折刑判査問於享吏以其供招使卽送于卿府仍爲論理議處事命下矣朴興緖之病重實狀臣等所目擊且見刑曹所送享吏供辭以爲誓戒隔夜成送名帖則以眼疾苦重之說下隷來言而日勢已暮未及變通以致誓戒之闕參云此與無故不參有異合有分揀之道而臣府不敢擅便上裁何如傳曰分揀放送莫重差祭以衆所共知實病人苟差極爲駭然該堂推考該吏推治可也
정조 16년
義禁府啓目楊州牧使李敏采原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處判付啓依允
정조 16년
禁府啓目帖向前李敏采亦輦路試士事體莫重所當拔例飭察而未準式之類至有攔入之弊其不職之罪在所難免以此照律何如啓許珩之名旣在於別件成冊中而道伯之査啓筵奏皆以原居分明爲說則稍異於攔入是置雖以嚴科場之意有所嚴處而姓名錄於別冊以公罪勘放後草記爲良如敎又啓目監察沈公著口招云云問目內辭緣泛稱遲晩刑推得情何如判付啓果見於班中云宋啓來來矣不禁其徑歸者沈公著公罪竝只附過放送爲良如敎
정조 16년
行判中樞府事臣朴宗岳箚曰伏以臣自叨專對之任滿心惶懼而往役義重辭巽不得辭陛之日只隔數旬瞻望靈闕誠不勝區區戀結之忱矣仍念臣之父母丘墓在於長湍地距西程大路未滿一舍倘蒙恩許則可以歷省兼行焚黃而臣之本生父母之山乃仁川也此則勢將前期往省故玆敢仰籲於孝理之下伏乞聖明俯察至懇特賜數日恩由俾伸遠離之情至祝答曰省箚具悉卿懇卿其依所請往省歷省仍傳曰此批答遣史官傳諭給由馬澆奠床依例擧行忠僖公墓省掃澆奠床一體備給